Universis, etc. Gaufridus abbas S. Martini Eduensis, cum nos haberemus et in nostram manum teneremus quedam muralia domorum et quasdam plateas ad invicem contiguas, sitas Nivernis in vico de Parchamenaria, adherentes domui altaris B. Stephani in capella Domini episcopi Nivernensis, et domui Guillelmi Lathomi (Maçon), clerici, Nivernis commorantis, ex sua parte, et viridario quod tenet Robinus de Rochetis et decano et capitulo ex altera, et viridario Johannis Petit ex altera, et domui dictorum decani et capituli ex altera, et vico per quem itur a ponte Ligeris Nivernensis ad ruam de Frenaria Nivernense ex altera, et vico per quem itur a rua Frenarie Nivernensis ad ecclesiam Nivernensem ex altera, moventes seu moventia de censina religiosorum virorum abbatis et conventus S. Martini Nivernensis, que muralia et platee nobis et predecessoribus nostris fuerunt totaliter inutiles et infructuose ab anno Domini MCCC VIII usque nunc, quo anno domus in dictis muralibus et plateis existentes combuste fuerunt per generale ignis incendium quod Nivernis tunc accidit. De quibus muralibus et plateis per certam concordiam diu est inter nos seu predecessores et viros religiosos abbatem et conventum S. Martini Nivernensis nos tenebamur solvere et reddere dictis abbati et conventui B. Martini Nivernensis viginti solidos reddituales quolibet anno a MCCC VIII, que muralia et plateas in nostra manu teneremus; de quibus viginti solidis redditualibus non fuit dictis abbati et conventui S. Martini Nivernensis in aliquo satisfactum, quamvis ad hoc teneamur efficaciter obligati cum dicta muralia et dictas plateas in manu nostra tenuerimus per spatium temporis supradicti. Considerantes quod dicta muralia et plateas edificare commode nequimus et per consequens aliquod, commodum percipere de eisdem, cupientes nos et monasterium nostrum acquittare per nos seu alios erga dictos abbatem et conventum S. Martini Nivernensis de predictis viginti solidis redditualibus, quod de aliis bonis nostris seu monasterii nostri commode non valemus et commodum consequi de plateis et muralibus antedictis, noverint universi quod nos, nomine nostro et nomine monasterii nostri, in nostro capitulo generali, loco solito, pro negotiis nostris et monasterii nostri tractandis ad sonum campane hora capitulandi more solito congregati, cum antiquioribus ordinis nostri examinata et inventa evidenti utilitate monasterii, de unanimi consensu nostrorum nos et monasterium acquittandi erga dictos abbatem et conventum S. Martini Nivernensis de viginti solidis redditualibus debitis a dicto anno MCCC VIII usque ad hodiernum diem, tradidimus et concessimus in perpetuum dicto Guillermo Lathomi, notario, dictas muralia et plateas cum suis juribus et pertinentiis universis pro accensatione seu pro annuo et perpetuo redditu quadraginta solidorum monete cursualis in temporibus solutionum, qui nobis et successoribus nostris solventur et reddentur in dicto monasterio nostro apud Eduam. Et dictus Guillelmus nos acquittet erga abbatem et conventum S. Martini Nivernensis de predictis summis a tempore preterito debitis et omnibus aliis in quibus nos teneri possumus dictis abbati et religiosis S. Martini Nivernensis ratione dictarum muralium et platearum, etc. MCCC XLVII die veneris post festum Cathedre Beati Petri.